钦定古今图书集成/明伦汇编/氏族典/第132卷 > 《廖用贤尚友录》 > 辛毗〈兄评〉
## 钦定古今图书集成/明伦汇编/氏族典/第132卷 > 《廖用贤尚友录》 > 辛毗〈兄评〉

按《魏志辛毗传》：“毗字佐治，颍川阳翟人也。其先建武
中，自陇西东迁，毗随兄评从袁绍。太祖为司空，辟毗，
毗不得应命。及袁尚攻兄谭于平原，谭使毗诣太祖
求和，毗见太祖，致谭意，太祖大悦。后数日，更欲先平荆州，使谭尚自相弊。他日，置酒，毗望太祖色知有变，
以语郭嘉，嘉白太祖，太祖乃许谭平，次于𥟖阳。明年”，
攻邺，克之，表毗为议郎。军还，为丞相长史。文帝践阼，
迁侍中，赐爵关内侯。上军大将军曹真征朱然于江
陵，毗行军。师还，封广平亭侯。明帝即位，进封颍乡侯，
邑三百户。时中书监刘放、令孙资见信于主，制断时
政，大臣莫不交好，而毗不与往来。出为卫尉。帝方修
殿舍，百姓劳役，毗上疏谏，帝乃止。青龙二年，诸葛亮
率众出渭南。先是，大将军司马宣王数请与亮战，明
帝终不听。是岁，恐不能禁，乃以毗为大将军军师、使
持节，六军皆肃准毗节度，莫敢犯违。亮卒，复还为卫
尉。薨，谥曰肃侯，子敞嗣。